Diit 132
Bi Kuoth cieŋ kä Dha-yɔn amäni cäŋ kɛl
(Dit mi la kiɛtkɛ ɛ nɛy tin la wäkä Jɛ-ru-tha-lɛm mi wäkɛ ti̱em runä la̱t thi̱n)
1
Aɣ, Kuoth Nhial car Dee-bid,
kɛnɛ bɛ̈c bɛ̈ɛ̈c diaal
tëë cɛ rut.
2
Car ruac ëë cɛ la̱r
lö Kuoth Nhial,
kɛnɛ ya̱c ëë cɛ rɔ ya̱c ji̱,
ji̱n Kuoth Je-kɔb in leny
buɔ̱mdu ti diaal mëë wëë i̱,
3
“Ɣän /cä bi wä dhɔrä
kiɛ /cä bi wä dhaŋädä.
4
Ɣän /cä bi dɔ̱ɔ̱l kä /cä bi niɛɛn,
5
amäni mi cä gua̱a̱th jek
kɛ kui̱ Kuɔth Nhial,
gua̱a̱th mi bi Kuoth Je-kɔb
in di̱t ni jɛn cieŋ thi̱n.”
6
Kɔn cakɔ thanduk matdä ruac
liɛŋ kä Ɛp-ra-tha,
kä cua̱kɔ jɛ jek rɛy ka̱a̱kni Yaar.
7
Cua̱kɔ ruac wakɔ i̱,
“Wanɛ luaak Kuoth Nhial,
wanɛ jɛ pal ni nhiam kɔam
kuäärädɛ.”
8
Jiɛc rɔ lö Kuoth Nhial bër
wër guäth lɔ̱ŋädu,
ji̱n yɛnɛ thanduk bumädu.
9
Kä ɛ bööth palädu kuɔ̱mkɛ rɔ̱
kɛ cuŋ,
kä ɛ nɛɛku tin ŋa̱thkɛ ji̱ ki̱t
kɛ tɛ̈th lɔaac.
10
Kɛ ɣöö ci mat ruac la̱t kɛ
ja̱ŋdu ni Dee-bid,
/cu raandu min ci mɛk lo̱k.
11
Kuoth Nhial cɛ ruac mi thuɔ̱k
la̱r Dee-bid,
ruac mi /cɛ bi luny jɔk thi̱n,
cuɛ wee i̱, “Ram kɛl kä gaatku
tin di̱eth ni ji̱n,
bä jɛ jakä nyuur wi̱i̱ kɔam
kuäärädu.
12
Kä mi wä gaatku ŋuɔ̱tkä wä käp
kɛnɛ luëëkä tin bä ŋi̱i̱cnikɛ,
amäni gaatkiɛn bä bikɛ ruëc
amäni cäŋ kɛl.”
13
Kä kɛ ɣöö ci Kuoth Nhial
Dha-yɔn mɛk,
go̱o̱rɛ ɣöö bɛ jɛ jakä gua̱a̱th
cieŋädɛ, wëë i̱,
14
“Bi gua̱a̱th ɛmɛ a gua̱a̱th cieŋäda
amäni cäŋ kɛl,
ɛn gua̱a̱th ɛmɛ ɣän bä cieŋ thi̱n,
kɛ ɣöö nhɔakä jɛ.
15
Ɣän bä Dha-yɔn moc
kɛ ria̱ŋ mi di̱i̱t,
kä bä ji̱kɛ tin can
ro̱ŋ kɛ mi̱eth.
16
Kä bä bööth palädɛ poth
kɛ kui̱ lätnikiɛn diaal,
kä bi ji̱kɛ tin tekɛ ŋa̱th
ki̱et kɛ tɛth lɔaac.
17
Ɛn wanɛ bä raan pith kä kuay
Dee-bid mi bi la
kuäär mi di̱i̱t,
ɛn wanɛ bä ruec rialikä kɛ kui̱
kua̱rä min cä mɛk.
18
Kä bä ji̱ tɛ̈rɛ kum kɛ buar,
duundɛ ɣöö bi kuäärɛ
rep ni rɔ.”
